b'\n_START_ARTICLE_\nVasaros sodas (Sankt Peterburgas)\n_START_PARAGRAPH_\nVasaros sodas (rus. \xd0\x9b\xd0\xb5\xcc\x81\xd1\x82\xd0\xbd\xd0\xb8\xd0\xb9 \xd1\x81\xd0\xb0\xd0\xb4) \xe2\x80\x93 reprezentacinis miesto parkas Sankt Peterburge (Rusija). \xc4\xaekurtas caro Petro I iniciatyva ir pastangomis 1704\xe2\x80\x931719 m., jame buvo rengiami monarch\xc5\xb3 \xc5\xa1eimos pokyliai su fejerverkais. Rusijos parko architekt\xc5\xabros paminklas, populiarus tarp peterburgie\xc4\x8di\xc5\xb3 ir miesto sve\xc4\x8di\xc5\xb3.\n_START_SECTION_\nIstorija\n_START_PARAGRAPH_\nMed\xc5\xbeius ir kr\xc5\xabmus sodino \xc5\xbeinomi to meto sodininkai Jean\xe2\x80\x93Baptiste Alexandre Le Blond, Ivanas Matvejevas ir Michailas Zemcovas. Caras Petras I taip pat dalyvavo sodinimo metu. \xc4\xaerengimui buvo taikomi itin grie\xc5\xbeti pranc\xc5\xabzi\xc5\xa1ko parko reikalavimai: grie\xc5\xbeta simetrija, precizi\xc5\xa1kas augal\xc5\xb3 i\xc5\xa1d\xc4\x97stymas. \xc4\x84\xc5\xbeuol\xc5\xb3 ir guob\xc5\xb3 sodinukai buvo u\xc5\xbesakyti u\xc5\xbesienyje, tarp med\xc5\xbei\xc5\xb3 pastatytos i\xc5\xa1 Italijos atgabentos skulpt\xc5\xabros, j\xc5\xb3 b\xc5\xabta net 250. Tematika \xc4\xafvairi: mitologiniai, istoriniai ir alegoriniai k\xc5\xabriniai. Vienas i\xc5\xa1 labiausiai lankom\xc5\xb3 objekt\xc5\xb3 \xe2\x80\x93 u\xc5\xbe visuomen\xc4\x97je surinktus pinigus 1855 m. atidengtas paminklas pasak\xc4\x97tininkui Ivanui Krylovui. Parke buvo \xc4\xafrengtas pirmasis \xc5\xa1alyje fontanas, vandeniu j\xc4\xaf apr\xc5\xabpindavo i\xc5\xa1 Fontankos up\xc4\x97s atvestu akviaduku. \xc5\xa0alia pastatytos Ezopo pasak\xc4\x97\xc4\x8di\xc5\xb3 herojus vaizduojan\xc4\x8dios skulpt\xc5\xabros. Tiems, kurie Ezopo neskait\xc4\x97, Petras I liep\xc4\x97 \xc5\xa1alia skulpt\xc5\xabr\xc5\xb3 pritvirtinti lenteles su informacija apie k\xc5\xabrinius. V\xc4\x97liau buvo \xc4\xafrengta ir daugiau fontan\xc5\xb3._NEWLINE_Prad\xc5\xbeioje parkas funkcionavo kaip car\xc5\xb3 \xc5\xa1eimos vasaros rezidencija, aplankyti j\xc4\xaf buvo galima tik su \xc5\xa1eiminink\xc5\xb3 leidimu. Rusijos imperatorien\xc4\x97 Jelizaveta sutikdavo \xc4\xafsileisti sve\xc4\x8dius tik tada, kai pati b\xc5\xabdavo parke. V\xc4\x97liau ji kilna\xc5\xa1irdi\xc5\xa1kai leido ketvirtadieniais kiekvienam tvarkingai apsirengusiam lankytojui pasivaik\xc5\xa1\xc4\x8dioti al\xc4\x97jomis, ta\xc4\x8diau netrukus leidim\xc4\x85 at\xc5\xa1auk\xc4\x97._NEWLINE_1771\xe2\x80\x931784 m. Vasaros sodas nuo Nevos up\xc4\x97s pus\xc4\x97s buvo aptvertas a\xc5\xbe\xc5\xabrine tvora su i\xc5\xa1lietais vartais. Trisde\xc5\xa1imt \xc5\xa1e\xc5\xa1i tvoros stulpeliai i\xc5\xa1kalti i\xc5\xa1 Karelijos granito. Projektavo ir gamino \xc5\xbeinomi menininkai Georgas Friedrichas Veldtenas, Ivanas Fokas, Piotras Jegorovas, Danilas Vun\xc5\xa1as. \xc5\xa0iandien\xc4\x85 tvoros ornamentai yra naudojamii kaip miesto simbolis._NEWLINE_XIX a. bendr\xc4\x85 vaizd\xc4\x85 kiek koregavo \xc5\xbeinomas architektas Carlo Rossi. 1839 m. \xc5\xa0vedijos karalius Karlas XIV imperatoriui Nikolajui I padovanojo \xc4\xafsp\xc5\xabding\xc4\x85 vaz\xc4\x85 i\xc5\xa1 porfyro akmens, kuri taip pat buvo pastatyta Vasaros sode. 2008 m. \xc5\xbeiem\xc4\x85 \xc4\xaf vid\xc5\xb3 patek\xc4\x99s vanduo su\xc5\xa1alo ir j\xc4\x85 suskald\xc4\x97, vaza nuvirto nuo pjedestalo. Tik po penki\xc5\xb3 restauracijos met\xc5\xb3 \xc5\xa1\xc4\xaf meno k\xc5\xabrin\xc4\xaf pavyko v\xc4\x97l atkurti. 2004 m. parkas tapo Rus\xc5\xb3 muziejaus filialu, 2009-2011 m. skulpt\xc5\xabros buvo restauruotos, atkurti a\xc5\xa1tuoni fontanai, gydomi sergantys med\xc5\xbeiai. Sankt Peterburgo Vasaros sodas rus\xc5\xb3 ra\xc5\xa1ytoj\xc5\xb3 ir poet\xc5\xb3 buvo daug kart\xc5\xb3 apra\xc5\xa1ytas, vaizduotas meninink\xc5\xb3 k\xc5\xabriniuose.'